נדב בורנשטיין

נדב בורנשטיין (נולד ב-11 בנובמבר 1983) הוא עיתונאי, עורך, כתב ומנחה טלוויזיה ישראלי. בעבר הנחה את התוכנית הלילית "חי בלילה" בקשת 12 ומגיש את הפודקאסט "פה גדול" בmako. בורנשטיין גדל והתחנך בחיפה. את שירותו הצבאי עשה בחיל הים. את צעדיו הראשונים בעולם העיתונות עשה במקביל ללימודיו באוניברסיטה, אז החל לעבוד כעורך בדסק החדשות של "מעריב". במקביל שימש כתב עבור מוסף תרבות השבועי של העיתון. בשנת 2008 מונה לעורך התרבות של העיתון ולסגן עורך "המגזין" היומי. באותה העת גם כתב את הטור השבועי "מריצים שורות", ובו הציע פרשנות אישית לשירי פופ מודרניים. בשנת 2009 עבר ל"חדשות 10" שם השתלב בעריכת התוכנית "היום שהיה" בהגשתו של גיא זהר. בשנת 2010 ערך-בפועל את העונה הראשונה של "חדשות הבידור" בהוט, מגזין בידור ופנאי שהחליף את "ערב טוב עם גיא פינס" ברצועת השידור. בשנת 2010 חזר ל"חדשות 10", הפעם כעורך התרבות של החברה, מנהל דסק התרבות וכתב התחום במהדורה המרכזית. הוא שימש גם פרשן בתוכניות "5 עם רפי רשף", "לילה כלכלי" ו"צינור לילה", וסיכם מדי שישי את התרבות של השבוע בפינה בהגשתו. בשנת 2011 פרסם בורנשטיין את תחקיר זמרי החתונות שממנו עלו חשדות לפיהם מנהליו של הזמר ישי לוי מעלימים מיסים מהכנסותיו. בעקבות הפרסום נעצר לוי בספטמבר לחקירה, בחשד שהעלים הכנסות של כמיליון שקלים. בדצמבר 2011 הוגשה לכנסת הצעת חוק לאיסור על גבייה של דמי כניסה בטקסי זיכרון ממלכתיים. התופעה נחשפה בתחקיר שפרסם בורנשטיין במאי באותה שנה, שבעקבותיו בוטלה גביית דמי כניסה בטקסים ברחבי הארץ. ההצעה אושרה פה אחד בוועדות הכנסת. בינואר 2012 חשף את פרשת ההאקרים הסעודיים – קבוצת עברייני מחשב שפרסמה את פרטי כרטיסי האשראי של עשרות אלפי ישראלים - ואיימה להגיע למיליון כרטיסים. בעקבות הפרשה נפתחה חקירה מקיפה של רשויות המדינה. ביוני 2012 החל בורנשטיין להגיש בערוץ HOT בידור ישראלי את "15 דקות", תוכנית פאנל יומית בהנחייתו על הטלוויזיה בישראל. באפריל 2013 הודיע שהוא עובר לערוץ 2, להוביל תוכנית יומית בהגשתו בזכיינית "קשת". מאז אוגוסט 2013, מגיש בורנשטיין את התוכנית "חי בלילה" בערוץ 2. לרגל תחילת שנת 2014, הוא הגיש מהדורה מיוחדת של "חי בלילה" אל תוך הלילה. היא שודרה בין השעות 23:00 ועד 6:00 בבוקר. זו הייתה הפעם הראשונה שערוץ 2 שידר ברציפות לילה שלם, בשידור חי, שלא בנסיבות טרגיות. בינואר 2014 החל להגיש, במקביל ל"חי בלילה", את תוכנית האירוח "2 על 2", אשר שודרה בכל ליל שבת והייתה פרויקט של הזכיינית "קשת" לציון 20 שנה לערוץ 2. בכל פרק מראיין בורנשטיין את אחד האנשים הכי מזוהים עם ערוץ 2, לשיחה אישית. בתוכנית הראשונה התארח איל קיציס. ביוני 2016 שנה ערך בורנשטיין בתוכנית "חי בלילה" את "ניסוי הפייסבוק הגדול", שהראה כי הרשת החברתית מאזינה למשתמשים ומציעה להם פרסומות וסטטוסים לפי שיחות ב־whatsapp או מילים שנקלטו במיקרופון. הניסוי הוביל לדיון מיוחד בכנסת בנושא. באוגוסט באותה שנה הגיש בורנשטיין תלונה במשטרה נגד רב שהתבטא באופן אישי נגדו מספר פעמים וקרא לסקול הומוסקסואלים באבנים. בורנשטיין אמר: "זה מסוג הדברים שחייבים להגיב עליהם. לא רק אני, באופן אישי, שמרגיש שהרב קרא למאמיניו לרצוח אותי ... אני חושב שהמשטרה חייבת להתערב ולו רק בשביל שבפעם הבאה הרב הזה או כל רב אחר שמתיימר לפרשן את התורה יחשבו פעמיים לפני שהם מתבטאים בצורה כל כך מסוכנת". באוגוסט 2016 החל להגיש במקביל ל"חי בלילה", את תוכנית האוכל הדוקומנטרית "הכי טעים בעולם" בערוץ 2, מסע קולינרי עולמי בעקבות המנות הכי מדוברות ברשתות החברתיות. בכל פרק מגיע בורנשטיין לבירה עולמית אחרת, בה הוא מחפש את המסעדות והאתרים הכי פופולריים ובוחן האם ההצלחה הויראלית שלה זכו אכן ראויה. בצילומי הפרק בברלין, הותקף צוות הצילום במהלך סיקור דוכן נקניקיות פופולרי כאשר פעילים תומכי טבעונות שפכו דליים של קטשופ על בורנשטיין וחברי ההפקה. התוכנית זכתה להצלחה וחודשה לשתי עונות נוספות. בספטמבר 2019 החל להגיש גם סדרת ספיישלים ב"קשת 12" בשם "24 שעות ב...", בה הוא מספר לא רק על מסעדות, אלא גם על אטרקציות תיירותיות במדינות שונות. ביולי 2017 עמד בראש ההפגנה של הקהילה הגאה נגד האפליה של קהילת הלהט"ב בסוגיית האימוץ ובסוגיות נוספות. בנאום שנשא בתחילת העצרת קרא לראש הממשלה ולשרי הרווחה והמשפטים להפסיק להתייחס אל הלהט"ב כאל "מטען חריג" אלא כאל אזרחים שווי זכויות. בריאיון שהעניק לאחר האירוע, סיפר כי רק אחרי שהפך לאב הבין עד כמה חשוב להילחם על הזכויות. ביולי 2018 הוביל את הפגנת ה"80 אלף", הפגת השוויון בכיכר רבין במחאה על חוק הפונדקאות שהפלה את קהילת הלהט"ב. ביוני 2019 הזניק את מצעד הגאווה ה-21 בתל אביב. במרץ 2018 שודר סרטו הדוקומנטרי "לאן נעלמו התינוקות מהשרון" שחשף לראשונה עדויות לגנבת תינוקות שהתרחשה בבית חולים השרון בפתח תקווה בשנות ה-70. הסרט התחקה אחר כנופיה שסחרה בתינוקות והעלה חשדות חמורים שילדים שנולדו בבית החולים הועברו למרבה במחיר. בעקבות שידור הסרט נפתחה חקירת משטרה, הוקמה ועדה מיוחדת בכנסת ישראל שדנה בממצאים והוגש גם בג"צ בדרישה לפתוח את החלקות שבהן לכאורה נקברו התינוקות. בפברואר 2020 יזם עתירה ליועץ המשפטי לממשלה אביחי מנדלבליט בדרישה לפסול את הזכייה של הרב יעקב אריאל בפרס ישראל לספרות תורנית, לאחר שהרב התבטא בחריפות נגד הקהילה הגאה. במכתב ששלחו חמישה חברי כנסת והתבסס על תחקיר התוכנית ״חי בלילה״ נחשף כי בעקבות הביקורת הציבורית חברי הוועדה ביקשו להתכנס לדיון מחודש אך במשרד החינוך סירבו וכמו כן נתגלה חשד לניגוד עניינים של אחת מחברות הוועדה. בדצמבר 2020 החל להגיש את פודקאסט האוכל פה גדול יחד עם כתבת האוכל של אתר mako, ריטה גולדשטיין. בספטמבר 2021 הוביל בתוכנית "חי בלילה" את המאבק להעלאת שכר החיילים והיה המגיש הראשון שהנחה תוכנית מלאה במדי צה"ל. התוכנית גייסה 800 עסקים (בהם מקדונלד'ס, מחסני חשמל, הולמס פלייס, פיצה האט ודומינוס) שהציבו בחזית העסק את "התו הירוק זית" והעניקו 50% הנחה לחיילי צה"ל, בקריאה שיעלו את השכר שלהם ב-50%. בנובמבר 2021, בעקבות המאבק הממושך, הכריז שר הביטחון בני גנץ על העלאת שכר החיילים ב-50% החל מינואר 2022. בפברואר 2023 סיים אחרי עשור להגיש את חי בלילה והחל לצלם תוכנית חדשה בקשת 12 בשם "המירוץ לחופשה", שליוותה את צילומי המירוץ למיליון. בתוכנית בורנשטיין טס ומסייר ביעדים שבהם הזוגות מתחרים ברחבי העולם ובוחן היכן שווה לאכול ולבלות. לאחר שחזר מהצילומים החל בשורה של מיזמי אוכל מהעולם והביא ארצה טרנדים קולינריים כמו הקרואסון הדק מסיאול, והפנקייק היפני האוורירי מיפן, בשיתוף עמותת "עטופים באהבה" ולתרומה ליתומי ה7.10. בורנשטיין הוא בוגר אוניברסיטת תל אביב במשפטים ובספרות. בריאיון לעיתון "את" באוגוסט 2011, סיפר בורנשטיין כי הוא הומוסקסואל ומתגורר זה כעשור עם בן-זוגו. בדצמבר 2016 נולדו להם תאומות ובינואר 2017 השניים נישאו בבית כנסת רפורמי בקנדה. מתגורר בכפר טרומן. מדיה וקבצים בנושא נדב בורנשטיין בוויקישיתוף נדב בורנשטיין, ברשת החברתית אקס (טוויטר) התרבות של השבוע עם נדב בורנשטיין, באתר ערוץ 10 הטור "מריצים שורות" באתר nrg מעריב mako, ‏צפו: הסלפי של אילנה דיין ונדב בורנשטיין, באתר ‏מאקו‏, 26 בדצמבר 2013 ערן סויסה, מזל תאומות, באתר ישראל היום, 27 ביולי 2017 אדם סרור‏, נדב בורנשטיין: "אלך עם הראל סקעת לשרוף צמיגים מול בית רוה"מ", באתר וואלה, 3 באוגוסט 2017 אפרת וכטל, ‏המאבק על שכר החיילים חשף את הסחלה של הפוליטיקה, באתר ‏מאקו‏, 16 בדצמבר 2021 כמה יעלה לכם להביא זמר ים תיכוני לחתונה?, באתר nana10‏, 22 באוגוסט 2011 נדב בורנשטיין, בעקבות חשיפת חדשות 10: אושרה לקריאה ראשונה הצעת חוק שתאסור תשלום בטקסי זיכרון, באתר nana10‏, 25 בדצמבר 2011. נדב בורנשטיין, חלק מטקסי יום הזיכרון הופרטו - והכניסה תהיה כרוכה בתשלום, באתר nana10‏, 2 במאי 2011. נדב בורנשטיין, מסתמן: טקס יום הזיכרון בירושלים יפתח לקהל בחינם, באתר nana10‏, 6 במאי 2011 מתקפת האקרים: פרטיהם של אלפי כרטיסי אשראי ישראליים נגנבו והופצו ברשת, באתר nana10‏, 2 בינואר 2012. האקרים הדליפו לרשת פרטי אשראי של רבבות ישראלים, באתר ישראל היום, 3 בינואר 2012 תומר זרחין, עודד ירון, רויטל בלומנפלד, גנבת האשראי: "אירוע פלילי תקדימי, שיש לו גם היבטים לאומיים", באתר הארץ, 4 בינואר 2012 רועי בהריר, חדשות טובות: נדב בורנשטיין הוא אסי עזר הבא, באתר nrg‏, 3 ביוני 2012 נדב בורנשטיין מצטרף לקשת, באתר ‏מאקו‏, 18 באפריל 2013 אלכסנדר כץ, השבוע של 'קשת': זכיינית ערוץ 2 תשדר לאורך כל הלילה - ושבוע שלם ברציפות, באתר אייס, 31 בדצמבר 2013 מה אתם יודעים על האנשים שעשו את ערוץ 2?, באתר ‏מאקו‏, 29 בדצמבר 2013 תחקיר 'חי בלילה' חושף שגם בישראל פייסבוק מאזינה לנו לשיחות ומציבה פרסומות בהתאם למילות מפתח | מזבלה, באתר mizbala.com הסערה ממשיכה: "אני קורא למרי אזרחי נגד פייסבוק", באתר ‏מאקו‏, 19 ביולי 2016 נדב בורנשטיין הגיש תלונה נגד הרב בגדדי שקרא לסקול הומואים למוות, באתר ‏מאקו‏, 10 בפברואר 2016 ירדן שגב, ‏הכי טעים בעולם: נדב בורנשטיין יוצא למסע בתכנית חדשה, באתר ‏מאקו‏, 21 באוגוסט 2016 רותי זוארץ, ‏חי גם ביום: נדב בורנשטיין משלב את האהבות הגדולות שלו בתכנית אוכל חדשה, באתר מעריב אונליין, 24 באוגוסט 2016 רן בוקר, צפו: הצוות מישראל צילם נקניקיות בברלין - וחטף דלי קטשופ, באתר ynet, 22 באוגוסט 2016 נדב בורנשטיין: "השבוע גיליתי שאני מטען חריג, הכינוי הזה פגע בי הכי בעולם", באתר ‏מאקו‏, 20 ביולי 2017 ערן סויסה, מזל תאומות, באתר ישראל היום, 27 ביולי 2017 עמרי מילמן, 80 אלף איש השתתפו בהפגנת השוויון למען הקהילה הגאה: "ניאבק עד שנראה חקיקה", באתר כלכליסט, 22 ביולי 2018 45 שנה אחרי: לאן נעלמו תינוקות מהשרון?, באתר ‏מאקו‏, 26 במרץ 2018 בעקבות תחקיר "חי בלילה": נפתחה חקירת משטרה לאיתור התינוקות מהשרון, באתר ‏מאקו‏, 23 במאי 2018 פרשת היעלמות התינוקות מהשרון בכנסת, נבדק ב-2019-06-18 נדב בורנשטיין, ‏תחקיר התינוקות מהשרון מגיע לבג"צ: "רוצים לפתור את הפרשה לפני שנלך לעולמנו", באתר ‏מאקו‏, 27 במאי 2019 ח"כים ליועמ"ש: ניגוד עניינים בהענקת פרס ישראל לרב אריאל, באתר ‏מאקו‏, 25 בפברואר 2020 פה גדול - הפודקאסט של ריטה ונדב | אוכל טוב mako, באתר mako תמי שמש קריץ, נדב מאוהב: ריאיון עם נדב בורנשטיין, באתר nrg‏, 14 באוגוסט 2011 אמיר צומר‏, גאווה כפולה: נדב בורנשטיין אבא לתאומות, באתר וואלה, 27 בדצמבר 2016 ליהי עטר בכר‏, כאן בכדי לשעשע: הפרויקט החדש של נדב בורנשטיין, באתר וואלה, 3 בדצמבר 2017 אמיר צומר‏, חי כדי לאהוב: נדב בורנשטיין התחתן, באתר וואלה, 17 בינואר 2017